
Betegtájékoztató: Információk a beteg számára

Pazopanib Zentiva 200 mg filmtabletta
Pazopanib Zentiva 400 mg filmtabletta

pazopanib

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer a Pazopanib Zentiva és milyen betegségek esetén alkalmazható?
2. Tudnivalók a Pazopanib Zentiva szedése előtt
3. Hogyan kell szedni a Pazopanib Zentiva-t?
4. Lehetséges mellékhatások
5. Hogyan kell a Pazopanib Zentiva-t tárolni?
6. A csomagolás tartalma és egyéb információk


1.	Milyen típusú gyógyszer a Pazopanib Zentiva és milyen betegségek esetén alkalmazható?

A Pazopanib Zentiva úgynevezett proteinkináz-gátló gyógyszer. Gátolja a rákos sejtek növekedésében és a terjedésében szerepet játszó fehérjék aktivitását.

A Pazopanib Zentiva-t az alábbi betegségek kezelésére alkalmazzák felnőtteknél:
· előrehaladott, vagy más szervekre áttétet adó veserák kezelésére.
· a lágyrészszarkóma bizonyos formáinak kezelésére. A lágyrészszarkóma egy olyan rosszindulatú daganattípus, amely a test támasztószöveteit érinti. Előfordulhat izmokban, vérerekben, zsírszövetben vagy egyéb olyan szövetekben, amelyek támasztják, körbeveszik és védik a szerveket.


2.	Tudnivalók a Pazopanib Zentiva szedése előtt

Ne szedje a Pazopanib Zentiva-t
-	ha allergiás a pazopanibra vagy a gyógyszer (6. pontban felsorolt) egyéb összetevőjére.
Beszélje meg kezelőorvosával, ha úgy gondolja, hogy ez érvényes Önre.

Figyelmeztetések és óvintézkedések
A Pazopanib Zentiva szedése előtt beszéljen kezelőorvosával:
· ha szívbetegsége van;
· ha májbetegsége van;
· ha szívelégtelensége vagy szívrohama volt;
· ha korábban tüdőösszeesése (tüdőkollapszusa) volt;
· ha vérzéssel, vérrögképződéssel vagy érszűkülettel kapcsolatos problémái voltak;
· ha gyomor- vagy bélpanaszai voltak, pl. perforáció (kilyukadás) vagy fisztula (kóros összeköttetés a belek különböző részei között);
· ha pajzsmirigyproblémái vannak;
· ha problémái vannak a veseműködésével;
· ha aneurizmája (az érfal kiboltosulása és meggyengülése) vagy érfalrepedése van vagy volt. Mondja el kezelőorvosának, ha ezek bármelyike érvényes Önre. Kezelőorvosa fogja eldönteni, hogy alkalmas-e a Pazopanib Zentiva az Ön számára. Lehet, hogy további vizsgálatokra van szüksége a vese-, a szív- és a májműködés ellenőrzése céljából.

Magas vérnyomás és a Pazopanib Zentiva
A Pazopanib Zentiva megemelheti a vérnyomást. Vérnyomását a Pazopanib Zentiva alkalmazása előtt és alatt rendszeresen ellenőrizni fogják. Ha magas a vérnyomása, gyógyszereket fog kapni annak csökkentésére.

Mondja el kezelőorvosának, ha magas a vérnyomása.

Ha Ön sebészeti beavatkozás előtt áll
Kezelőorvosa a műtét előtt legalább 7 nappal le fogja állítani a Pazopanib Zentiva szedését, mivel az befolyásolhatja a sebgyógyulást. Ha a seb megfelelően gyógyult, újraindítják a kezelést.

Állapotok, melyekre oda kell figyelnie
A Pazopanib Zentiva bizonyos állapotokat súlyosbíthat, illetve súlyos mellékhatásokat okozhat. A Pazopanib Zentiva szedése alatt figyelnie kell bizonyos tünetekre, hogy csökkentse e problémák kialakulásának kockázatát. Lásd a 4. pontot.

Gyermekek és serdülők
A Pazopanib Zentiva alkalmazása nem javasolt 18 évesnél fiatalabbak számára. Hatása ennél a korosztálynál még nem ismert. Ezen felül nem alkalmazható 2 évesnél fiatalabb gyermekeknél biztonságossági megfontolások miatt.

Egyéb gyógyszerek és a Pazopanib Zentiva
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. Ez vonatkozik a gyógynövény-készítményekre és az egyéb, vény nélkül kapható gyógyszerekre is.

Egyes gyógyszerek módosíthatják a Pazopanib Zentiva hatását vagy fokozhatják a mellékhatások kialakulásának kockázatát. A Pazopanib Zentiva szintén módosíthatja más gyógyszerek hatását. Ezek közé tartoznak:
· klaritromicin, ketokonazol, itrakonazol, rifampicin, telitromicin, vorikonazol (fertőzések kezelésére alkalmazzák);
· atazanavir, indinavir, nelfinavir, ritonavir, szakvinavir (HIV kezelésére alkalmazzák);
· nefazodon (depresszió kezelésére alkalmazzák);
· szimvasztatin és esetlegesen más sztatinok (a magas koleszterinszint kezelésére alkalmazzák);
· a gyomorsavcsökkentő gyógyszerek. A gyomorsavcsökkentő gyógyszer típusa (pl. protonpumpagátló, H2-receptor-gátló vagy savlekötő [antacid]) befolyásolhatja, hogy hogyan kell bevenni a Pazopanib Zentiva-t. Kérjen tanácsot kezelőorvosától vagy a gondozását végző egészségügyi szakembertől.

Tájékoztassa kezelőorvosát vagy gyógyszerészét, ha ezek közül bármelyiket szedi.

A Pazopanib Zentiva egyidejű bevétele étellel és itallal
Ne vegye be a Pazopanib Zentiva-t étkezés közben, mivel az étel befolyásolja a gyógyszer felszívódását. Legalább két órával étkezés után vagy egy órával étkezés előtt vegye be a gyógyszert (lásd 3. pont).
Ne fogyasszon grépfrútlét, amíg a Pazopanib Zentiva-t szedi, mivel ez fokozhatja a mellékhatások kialakulásának esélyét.

Terhesség, szoptatás és termékenység
A Pazopanib Zentiva szedése terhesség alatt nem ajánlott. A Pazopanib Zentiva terhesség alatti hatása nem ismert.
· Mondja el kezelőorvosának, ha Ön terhes vagy terhességet tervez;
· Használjon megbízható fogamzásgátló módszert, mialatt a Pazopanib Zentiva-t szedi, és utána még legalább 2 hétig, hogy elkerülje a teherbeesést;
· Ha Ön teherbe esik a Pazopanib Zentiva-kezelés ideje alatt, közölje kezelőorvosával.

Ne szoptasson, mialatt a Pazopanib Zentiva-t szedi. Nem ismert, hogy a Pazopanib Zentiva összetevői kiválasztódnak-e az anyatejbe. Beszéljen erről kezelőorvosával.

Azoknak a férfi betegeknek (beleértve azokat is, akiknél vazektómiát végeztek), akiknek partnere terhes vagy fennáll a teherbe esés lehetősége (beleértve azokat is, akik más fogamzásgátló módszert használnak) gumióvszert kell alkalmazniuk nemi érintkezés során, a Pazopanib Zentiva szedése alatt és az utolsó adag bevétele után még legalább 2 hétig.

A Pazopanib Zentiva befolyásolhatja a termékenységet. Beszéljen erről kezelőorvosával.

A készítmény hatásai a gépjárművezetéshez és a gépek kezeléséhez szükséges képességekre
A Pazopanib Zentiva-nak lehetnek olyan mellékhatásai, amelyek befolyásolhatják a gépjárművezetéshez és a gépek kezeléséhez szükséges képességeit.
-	Ha szédül, fáradt vagy erőtlen, vagy ha kevés az energiája, ne vezessen gépjárművet és ne kezeljen gépeket.

A Pazopanib Zentiva nátriumot tartalmaz
A készítmény kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.


3.	Hogyan kell szedni a Pazopanib Zentiva-t?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Mennyit kell bevenni?
Pazopanib Zentiva 200 mg filmtabletta
A szokásos adag négy Pazopanib Zentiva 200 mg tabletta (800 mg pazopanib), naponta egyszer bevéve. Ez a legnagyobb napi adag. Ha Ön mellékhatásokat tapasztal, orvosa csökkentheti az adagot.

Pazopanib Zentiva 400 mg filmtabletta
A szokásos adag két Pazopanib Zentiva 400 mg tabletta (800 mg pazopanib), naponta egyszer bevéve. Ez a legnagyobb napi adag. Ha Ön mellékhatásokat tapasztal, orvosa csökkentheti az adagot.

Mikor kell bevenni?
Ne vegye be a Pazopanib Zentiva-t étkezés közben. Legalább két órával étkezés után vagy egy órával étkezés előtt vegye be.
Például beveheti két órával reggeli után vagy egy órával ebéd előtt. A Pazopanib Zentiva-t szedje minden nap körülbelül ugyanabban az időben.

A tablettákat vízzel, egészben kell lenyelni, egyiket a másik után. Ne törje szét vagy zúzza össze a tablettát, mivel ez befolyásolja a gyógyszer felszívódását, és növelheti a mellékhatások kialakulásának kockázatát.

Ha az előírtnál több Pazopanib Zentiva-t vett be
Ha túl sok tablettát vett be, kérjen tanácsot kezelőorvosától vagy gyógyszerészétől. Lehetőség szerint mutassa meg nekik a dobozt vagy ezt a betegtájékoztatót.

Ha elfelejtette bevenni a Pazopanib Zentiva-t
Ne vegyen be kétszeres adagot a kihagyott adag pótlására. Csak vegye be a következő adagot a szokásos időpontban.

Ne hagyja abba a Pazopanib Zentiva szedését anélkül, hogy azt kezelőorvosa ne tanácsolná
Addig szedje a Pazopanib Zentiva-t, ameddig kezelőorvosa javasolja. Ne hagyja abba, hacsak kezelőorvosa nem tanácsolja.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Lehetséges súlyos mellékhatások

Az agy vizenyője (reverzibilis poszterior leukoenkefalopátia szindróma)
A Pazopanib Zentiva ritkán az agy vizenyőjét okozhatja, amely életveszélyes lehet. A tünetek közé tartoznak az alábbiak:
· a beszédképesség elvesztése,
· a látás megváltozása (látászavar),
· görcsrohamok,
· zavartság,
· magas vérnyomás.
Hagyja abba a Pazopanib Zentiva szedését és azonnal forduljon orvoshoz, ha a fenti tünetek bármelyikét észleli, vagy ha fejfájása van, amelyet a fenti tünetek bármelyike kísér.

Hipertóniás krízis (hirtelen és súlyos vérnyomás-emelkedés)
A Pazopanib Zentiva bizonyos esetekben a vérnyomás hirtelen és súlyos megemelkedését okozhatja. Ez hipertóniás krízisként ismert. Kezelőorvosa ellenőrizni fogja az Ön vérnyomását, amíg a Pazopanib Zentiva-t szedi. A hipertóniás krízis tünetei és jelei közé az alábbiak tartozhatnak:
· súlyos mellkasi fájdalom,
· súlyos fejfájás,
· homályos látás,
· zavartság,
· hányinger,
· hányás,
· súlyos szorongás,
· légszomj,
· görcsrohamok,
· eszméletvesztés.
Hagyja abba a Pazopanib Zentiva szedését, és azonnal forduljon orvoshoz, ha Önnél hipertóniás krízis alakul ki.

Szívproblémák
Ezen problémák kockázata magasabb lehet azoknál a betegeknél, akiknek szívproblémája van, vagy akik más gyógyszereket is szednek. Amíg a Pazopanib Zentiva-t szedi, rendszeresen ellenőrizni fogják, hogy nincsenek-e szívproblémái.

Kardiális diszfunkció/szívelégtelenség, szívroham
A Pazopanib Zentiva befolyásolhatja a szív pumpálási képességét vagy növelheti a szívroham valószínűségét. A jelek és tünetek közé az alábbiak tartoznak:
· rendszertelen vagy gyors szívverés,
· gyors szívdobogás,
· eszméletvesztés,
· mellkasi fájdalom vagy nyomásérzés,
· a karok, a hát, a nyak vagy az állkapocs fájdalma,
· légszomj,
· lábdagadás.
Azonnal forduljon orvoshoz, ha ezek közül a tünetek közül bármelyiket észleli.

A szívritmus változásai (QT-szakasz megnyúlása)
A Pazopanib Zentiva módosíthatja a szívritmust, ami egyes embereknél a torsade de pointes néven ismert, esetlegesen súlyos szívprobléma kialakulásához vezethet. Ez nagyon gyors szívösszehúzódásokat eredményezhet, ami hirtelen eszméletvesztést okoz.
Mondja el kezelőorvosának, ha szívverésében szokatlan változást tapasztal, például túl gyorsan vagy túl lassan ver a szíve.

Sztrók (agyi érkatasztrófa)
A Pazopanib Zentiva növelheti a sztrók valószínűségét. A sztrók jelei és tünetei közé az alábbiak tartozhatnak:
· zsibbadás vagy gyengeség a test egyik oldalán,
· beszédzavar,
· fejfájás,
· szédülés.
Azonnal forduljon orvoshoz, ha ezek közül a tünetek közül bármelyiket észleli.

Vérzés
A Pazopanib Zentiva súlyos vérzést okozhat az emésztőrendszerben (a gyomorban, a nyelőcsőben, a végbélben, illetve a belekben), vagy a tüdőben, a vesében, a szájban, a hüvelyben és az agyban, bár ez nem gyakori. A tünetek közé tartoznak:
· véres széklet vagy fekete széklet ürítése,
· véres vizelet,
· gyomorfájdalom,
· vérköpés vagy vérhányás.
Azonnal forduljon orvoshoz, ha ezek közül a tünetek közül bármelyiket észleli.

Perforáció és fisztula
A Pazopanib Zentiva okozhatja a gyomorfal vagy a bélfal kilyukadását (perforáció), vagy kóros összeköttetés kialakulását az emésztőrendszer két része között (fisztula). A jelek és tünetek közé az alábbiak tartozhatnak:
· súlyos hasi fájdalom,
· hányinger és/vagy hányás,
· láz,
· a gyomorfal, a vékonybél vagy a vastagbél átlyukadása (perforáció), ami véres vagy bűzös genny keletkezésével jár.
Azonnal forduljon orvoshoz, ha ezek közül a tünetek közül bármelyiket észleli.

Májproblémák
A Pazopanib Zentiva májproblémákat okozhat, amelyek súlyos állapothoz vezethetnek, mint például májműködési zavar és májelégtelenség, amelyek akár halálosak is lehetnek. Kezelőorvosa ellenőrizni fogja májenzimszintjeit, amíg a Pazopanib Zentiva-t szedi. A tünetek közé, melyek arra utalnak, hogy mája nem megfelelően működik, az alábbiak tartozhatnak:
· a bőr vagy a szemfehérje sárgás elszíneződése (sárgaság),
· sötét vizelet,
· fáradtság,
· hányinger,
· hányás,
· étvágytalanság,
· fájdalom a gyomor (has) területének jobb oldalán (has),
· véraláfutásra való hajlam.
Azonnal forduljon orvoshoz, ha ezek közül a tünetek közül bármelyiket észleli.

Vérrögök keletkezése
Mélyvénás trombózis és tüdőembólia
A Pazopanib Zentiva hatására a vénákban, különösen a lábban (mélyvénás trombózis) vérrögök képződhetnek. Ezek akár a tüdőig is eljuthatnak (tüdőembólia). A jelek és tünetek közé az alábbiak tartozhatnak:
· éles mellkasi fájdalom,
· légszomj,
· szapora légzés,
· lábfájdalom,
· a kar és kéz vagy a láb és lábfej duzzanata.

Trombotikus mikroangiopátia
A Pazopanib Zentiva vérrögöket okozhat a vese és az agy kis vérereiben, amit a vörösvérsejtek és a véralvadásban résztvevő sejtek (trombotikus mikroangiopátia) csökkenése kísér. A jelek és tünetek közé az alábbiak tartozhatnak:
· véraláfutásra való hajlam,
· magas vérnyomás,
· láz,
· zavartság,
· álmosság,
· görcsroham,
· csökkent vizeletürítés.
Azonnal forduljon orvoshoz, ha ezek közül a tünetek közül bármelyiket észleli.

Tumorlízis-szindróma
A Pazopanib Zentiva a daganatos sejtek gyors szétesését idézheti elő, ez pedig tumorlízis-szindrómához vezethet, amely egyeseknél végzetes kimenetelűvé válhat. A tünetek közé tartozhat a szabálytalan szívverés, a görcsrohamok, a zavartság, az izomgörcsök, illetve a csökkent vizeletürítés. Azonnal forduljon orvoshoz, ha ezek közül a tünetek közül bármelyiket észleli.

Fertőzések
A Pazopanib Zentiva szedése alatt előforduló fertőzések súlyosbodhatnak. A fertőzések tüneteihez az alábbiak tartozhatnak:
· láz,
· influenzaszerű tünetek, mint például köhögés, fáradtság és izomfájdalmak, amelyek nem múlnak,
· légszomj és/vagy zihálás,
· fájdalmas vizelés,
· vágások, horzsolások vagy vörös, meleg, duzzadt és fájdalmas sebek.
Azonnal forduljon orvoshoz, ha ezek közül a tünetek közül bármelyiket észleli.

Tüdőgyulladás
A Pazopanib Zentiva ritkán tüdőgyulladást (intersticiális tüdőbetegség, pneumonitisz) okozhat, amely esetenként halálos kimenetelű is lehet. A tünetek közé tartozik a légszomj vagy a köhögés, amelyek nem múlnak el. A Pazopanib Zentiva szedése alatt ellenőrzi fogják Önt, hogy van-e bármilyen probléma a tüdejével.
Azonnal forduljon orvoshoz, ha ezek közül a tünetek közül bármelyiket észleli.

Pajzsmirigyproblémák
A Pazopanib Zentiva csökkentheti a szervezetében termelődött pajzsmirigyhormon mennyiségét. Ez súlygyarapodást és fáradtságot okozhat. A pajzsmirigyhormonszinteket a Pazopanib Zentiva szedése során ellenőrizni fogják.
Mondja el kezelőorvosának, ha jelentős súlygyarapodást vagy fáradtságot észlel.

Homályos látás vagy látáskárosodás
A Pazopanib Zentiva a szemfenék borításának (recehártya, avagy retina) leválását, illetve szakadását okozhatja (retinaleválás, illetve retinaszakadás). Ez homályos látáshoz vagy látáskárosodáshoz vezethet.
Mondja el kezelőorvosának, ha bármilyen változást észlel a látásában.

Lehetséges mellékhatások (beleértve az adott gyakorisági kategóriába tartozó lehetséges súlyos mellékhatásokat is).

Nagyon gyakori mellékhatások (10 beteg közül több mint 1-et érinthet):
· magas vérnyomás,
· hasmenés,
· hányinger vagy hányás,
· hasi fájdalom,
· étvágytalanság,
· testtömegcsökkenés,
· ízérzési zavarok vagy az ízérzés elvesztése,
· szájüregi fájdalom,
· fejfájás,
· daganatos eredetű fájdalom,
· erőtlenség, gyengeség- vagy fáradtságérzet,
· hajszínváltozás,
· szokatlan hajhullás vagy a haj elvékonyodása,
· a bőrfesték mennyiségének csökkenése,
· bőrkiütés, amely bőrhámlással együtt járhat,
· a tenyerek és a talpak pirossága és duzzanata.
Mondja el kezelőorvosának vagy gyógyszerészének, ha a fenti mellékhatások közül valamelyik problémát okoz.

Vérvizsgálattal vagy vizeletvizsgálattal kimutatható, nagyon gyakori mellékhatások:
· a májenzimek szintjének emelkedése,
· a vér albuminszintjének csökkenése,
· fehérje jelenléte a vizeletben,
· a vérlemezkék (a véralvadást elősegítő sejtek) számának csökkenése,
· a fehérvérsejtek számának csökkenése.

Gyakori mellékhatások (10 beteg közül legfeljebb 1-et érinthet):
· emésztési zavar, puffadás, szélszorulás,
· orrvérzés,
· szájszárazság vagy fekélyek a szájüregben,
· fertőzések,
· kóros álmosság,
· alvászavar,
· mellkasi fájdalom, légszomj, lábfájdalom és láb- vagy lábfejdagadás. Ezek akár a vérrögképződés (tromboembólia) jelei is lehetnek. Ha a vérrög elszakad a keletkezési helyétől, eljuthat a tüdőbe, amely életveszélyes, sőt, halálos kimenetelű lehet.
· a szív kevésbé képes a vért a szervezet távolabbi pontjaira pumpálni (kardiális diszfunkció),
· lassú szívverés,
· vérzés a szájüregben, a végbélben vagy tüdőben,
· szédülés,
· homályos látás,
· hőhullámok,
· az arc, a kéz, a boka, a láb vagy a szemhéj folyadék okozta megduzzadása,
· a kéz, a kar, a lábszár vagy a lábfej bizsergése, gyengesége vagy zsibbadása,
· bőrrendellenességek, bőrpír, viszketés, száraz bőr,
· köröm-rendellenességek,
· égő, szúró, viszkető vagy bizsergő érzés a bőrön,
· hidegérzet, hidegrázással,
· erős izzadás,
· kiszáradás,
· izom-, ízület-, ín- vagy mellkasi fájdalom, izomgörcsök,
· rekedtség,
· légszomj,
· köhögés,
· véres köpet köhögés során,
· csuklás,
· a tüdő összeesése, melynek során levegő kerül a tüdő és a mellkas közötti térbe, gyakran légszomjat okozva (légmell vagy pneumotorax).
Mondja el kezelőorvosának vagy gyógyszerészének, ha a fenti mellékhatások közül valamelyik problémát okoz.

Vér- vagy vizeletvizsgálattal kimutatható gyakori mellékhatások:
· csökkent pajzsmirigyműködés,
· kóros májfunkció,
· a bilirubin (egy májban termelődő anyag) szintjének emelkedése,
· a lipáz (egy az emésztésben részt vevő enzim) szintjének emelkedése,
· a kreatinin (egy izmokban termelődő anyag) szintjének emelkedése,
· egyéb különféle vegyi anyagok/enzimek vérszintjének megváltozása. Orvosa tájékoztatni fogja Önt a vérvizsgálatok eredményéről.

Nem gyakori mellékhatások (100 beteg közül legfeljebb 1-et érinthet):
· agyi érkatasztrófa (sztrók),
· az agy vérellátásának átmeneti csökkenése (átmeneti iszkémiás roham),
· a szív egy részében a vérellátás megszűnése vagy szívroham (szívinfarktus),
· a szív egy részében a vérellátás részleges megszűnése (iszkémiás szívbetegség),
· vérrögképződés, melyet a vörösvértestszám és a véralvadásban szerepet játszó alakos elemek számának csökkenése kísér (trombotikus mikroangiopátia). Ez szervkárosodást okozhat, pl. az agyban vagy a vesékben.
· a vörösvértestszám megnövekedése,
· hirtelen légszomj, különösen, amikor éles mellkasi fájdalommal és/vagy gyors légzéssel jár együtt (tüdőembólia),
· súlyos emésztőrendszeri vérzés (pl. gyomor-, nyelőcső- vagy bélvérzés), vagy vese-, hüvelyi és agyvérzés,
· szívritmuszavar (a QT-szakasz megnyúlása),
· a gyomorfal vagy a bélfal kilyukadása (perforáció),
· kóros összeköttetés a belek különböző részei között (fisztula),
· erős vagy szabálytalan menstruációs ciklusok,
· hirtelen, nagyfokú vérnyomásemelkedés (hipertóniás krízis),
· hasnyálmirigy-gyulladás (pankreatitisz),
· májgyulladás, kóros májműködés vagy májkárosodás,
· a bőr vagy a szemfehérje sárgás elszíneződése (sárgaság),
· hashártyagyulladás (peritonitisz),
· orrfolyás,
· viszkető vagy gyulladt kiütések (lapos vagy kiemelkedő foltok vagy hólyagok),
· gyakori bélmozgások,
· a bőr fokozott érzékenysége a napfényre,
· csökkent érzékelés, illetve érzékenység, főleg a bőrben,
· nem gyógyuló seb a bőrön (bőrfekély).

Ritka mellékhatások (1000 beteg közül legfeljebb 1-et érinthet):
· tüdőgyulladás (pneumonitisz),
· az érfal kiboltosulása és meggyengülése vagy érfalrepedés (aneurizma és artériadisszekció),

Nem ismert (a gyakoriság a rendelkezésre álló adatokból nem állapítható meg):
· a daganatsejtek gyors széteséséből eredő tumorlízis-szindróma,
· elégtelen májműködés.

Mellékhatások bejelentése
[bookmark: _Hlk87362652]Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Pazopanib Zentiva-t tárolni?

A gyógyszer gyermekektől elzárva tartandó!

A tartályon vagy a buborékcsomagoláson és a dobozon feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Pazopanib Zentiva?

Pazopanib Zentiva 200 mg filmtabletta:
· A készítmény hatóanyaga a pazopanib (hidroklorid formájában).
Minden filmtabletta 200 mg pazopanibot tartalmaz.
· Egyéb összetevők:
Tablettamag: mikrokristályos cellulóz (E460), karboximetilkeményítő-nátrium (A típus), povidon (E1201), magnézium-sztearát (E470b).
Tablettabevonat: hipromellóz (E464), titán-dioxid (E171), makrogol 400 (E1521), vörös vas-oxid (E172), poliszorbát 80 (E433).

Pazopanib Zentiva 400 mg filmtabletta:
· A készítmény hatóanyaga a pazopanib (hidroklorid formájában).
Minden filmtabletta 400 mg pazopanibot tartalmaz.
· Egyéb összetevők:
Tablettamag: mikrokristályos cellulóz (E460), karboximetilkeményítő-nátrium (A típus), povidon (E1201), magnézium-sztearát (E470b).
Tablettabevonat: hipromellóz (E464), titán-dioxid (E171), makrogol 400 (E1521), poliszorbát 80 (E433).

Milyen a Pazopanib Zentiva külleme és mit tartalmaz a csomagolás?

Pazopanib Zentiva 200 mg filmtabletta:
A Pazopanib Zentiva 200 mg filmtabletta rózsaszín, kapszula alakú, kb. 14 mm × 6 mm méretű filmtabletta, egyik oldalán mélynyomású “200” jelöléssel ellátva.
30 vagy 90 filmtabletta, vagy 90 filmtablettát (30 darab 3 csomagban) tartalmazó gyűjtőcsomagolás tartályban.
30 vagy 90 filmtabletta, vagy 90 filmtablettát (30 darab 3 csomagban) tartalmazó gyűjtőcsomagolás átlátszó alumínium-PVC/PE/PVDC buborékcsomagolásban.
30 × 1 vagy 90 × 1 filmtabletta, vagy 90 × 1 filmtablettát (30 × 1 darab 3 csomagban) tartalmazó gyűjtőcsomagolás, adagolási egységenként perforált átlátszó alumínium-PVC/PE/PVDC buborékcsomagolásban.

Pazopanib Zentiva 400 mg filmtabletta:
A Pazopanib Zentiva 400 mg filmtabletta fehér, kapszula alakú, kb. 18 mm × 7 mm méretű filmtabletta, egyik oldalán mélynyomású “400” jelöléssel ellátva.
30 vagy 60 filmtabletta tartályban.
30, 60 vagy 90 filmtabletta vagy 60 filmtablettát (30 darab 2 csomagban) tartalmazó gyűjtőcsomagolás átlátszó alumínium-PVC/PE/PVDC buborékcsomagolásban.
30 × 1, 60 × 1 vagy 90 × 1 filmtabletta, vagy 60 × 1 filmtablettát (30 × 1 darab 2 csomagban) tartalmazó gyűjtőcsomagolás, adagolási egységenként perforált átlátszó alumínium-PVC/PE/PVDC buborékcsomagolásban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
Zentiva, k.s.
U kabelovny 130,
Dolní Měcholupy, 102 37, 
Prága 10,
Csehország

Gyártó
Remedica Ltd
Aharnon Street, Limassol Industrial Estate
3056 Limassol
Ciprus

PharOS MT Ltd.
HF62X, Hal Far Industrial Estate
Birzebbugia BBG3000
Málta

Ezt a gyógyszert az Európai Gazdasági Térség tagállamaiban az alábbi neveken engedélyezték:


Bulgária	Пазопаниб Зентива 200 mg филмирани таблетки
	Пазопаниб Зентива 400 mg филмирани таблетки
Csehország	Pazopanib Zentiva
Dánia	Pazopanib Zentiva
Észtország	Pazopanib Zentiva
Finnország	Pazopanib Zentiva
Franciaország	Pazopanib Zentiva 200 mg comprimé pelliculé
	Pazopanib Zentiva 400 mg comprimé pelliculé
Horvátország	Pazopanib Zentiva 200 mg filmom obložene tablete
	Pazopanib Zentiva 400 mg filmom obložene tablete
Lengyelország	Pazopanib Zentiva
Lettország	Pazopanib Zentiva 200 mg apvalkotās tabletes
	Pazopanib Zentiva 400 mg apvalkotās tabletes
Litvánia	Pazopanib Zentiva 200 mg plėvele dengtos tabletės
	Pazopanib Zentiva 400 mg plėvele dengtos tabletės
Magyarország	Pazopanib Zentiva 200 mg filmtabletta
	Pazopanib Zentiva 400 mg filmtabletta
Németország	Pazopanib Zentiva 200 mg filmtabletten
	Pazopanib Zentiva 400 mg filmtabletten
Norvégia	Pazopanib Zentiva
Olaszország	Pazopanib Zentiva
Románia	PAZOPANIB ZENTIVA 200 mg comprimate filmate
	PAZOPANIB ZENTIVA 400 mg comprimate filmate
Svédország	Pazopanib Zentiva
Szlovákia	Pazopanib Zentiva 200 mg
	Pazopanib Zentiva 400 mg

Pazopanib Zentiva 200 mg filmtabletta
OGYI-T-23993/01-09

Pazopanib Zentiva 400 mg filmtabletta
OGYI-T-23993/10-19

A betegtájékoztató legutóbbi felülvizsgálatának dátuma: 2025. október.

